   
Spišská Sobota sa v historických listinách spomína v roku 1256. V 13. storočí bola trhovým mestom s erbom. Po príchode nemeckých kolonistov sa stála jedným z najvýznamnejších spišských miest. V rokoch 1412-1772 bola v zálohu Poľska.
   
V r. 1567 získalo mesto jarmočné právo. Mesto bolo sídlom cechov, obchodu i kultúrneho života. Najvýznamnejšie cechy v 17. a 18. storočí boli: obuvnícky, čižmársky, krajčírsky, kožušnícky a gombičkársky. Ako jediné spišské mesto malo v roku 1821 kníhkupectvo.
   
V roku 1876 sa mesto stalo sídlom slúžnovského obvodu, okresného súdu a daňového úradu. Históriu Spišskej Soboty dokazujú bohaté kultúrne a historické pamiatky. Od roku 1950 je mestskou pamiatkovou rezerváciou.
   
V Spišskej Sobote sa zachovali gotické, renesančné i barokové meštianske domy. Na námesti na nachádza kostol sv. Juraja, pôvodne neskororománsky z r. 1273, ktorý bol v r. 1464 goticky prestavaný. Hlavný oltár je neskorogotický z roku 1516 a je z dielne majstra Pavla z
Levoče. Na severnej strane je kaplnka sv. Anny zo začiatku 16. storočia a pri kostole je renesančná zvonica z roku 1598. Je tu taktiež evanjelický klasicistický kostol z roku 1777.